棗柏大士畫像贊
作者：釋德洪
朝代：宋

paragraphs: 鬚眉如畫頎而美，風神如秋氣奇偉。
平生歸宿東北方，長勞動中寂而止。
翛然跣足散衣行，智智用中不乖體。
帝王家生得自在，壽量不書絕終始。
虎受使令心境空，女爲伴助憎愛棄。
冠巾傳心即俗真，方隅示法即事理。
只將棗柏薦齋鉢，我来閻浮非著味。
自然光明生齒牙，我談辭章皆實義。
佛子授汝以顯訣，一言便足超十地。
随順無明起諸有，若不随順有離異。
聖賢酪生凡乳中，只由觀照戒定慧。
是謂大士同體悲，令我頓入一切智。
作大佛事徧塵刹，華藏界中容頓轡。
以空爲坐禮十身，以願爲舌說千偈。
如以花說無邊春，如以滴說大海味。
稽首世間妙蓮華，願常清净出泥滓。